CELEX: 32016D0351
Language: el
Date: 2016-03-04 00:00:00
Title: Απόφαση (ΕΕ) 2016/351 του Συμβουλίου, της 4ης Μαρτίου 2016, για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο του γενικού συμβουλίου του Παγκόσμιου Οργανισμού Εμπορίου ως προς το αίτημα παρέκκλισης της Ιορδανίας από τους κανόνες του ΠΟΕ σχετικά με τη μεταβατική περίοδο για την κατάργηση του προγράμματος επιδοτήσεων εξαγωγών

11.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 65/63
            
         ΑΠΌΦΑΣΗ (ΕΕ) 2016/351 ΤΟΥ ΣΥΜΒΟΥΛΊΟΥ
   της 4ης Μαρτίου 2016
   για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο του γενικού συμβουλίου του Παγκόσμιου Οργανισμού Εμπορίου ως προς το αίτημα παρέκκλισης της Ιορδανίας από τους κανόνες του ΠΟΕ σχετικά με τη μεταβατική περίοδο για την κατάργηση του προγράμματος επιδοτήσεων εξαγωγών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Οι παράγραφοι 3 και 4 του άρθρου IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») θεσπίζουν διαδικασίες για την παραχώρηση απαλλαγών σχετικά με τις πολυμερείς εμπορικές συμφωνίες που περιλαμβάνονται στο παράρτημα 1Α ή 1B ή 1Γ της συμφωνίας ΠΟΕ και τα παραρτήματά τους.
            
         
               (2)
            
            
               Στις 27 Ιουλίου 2007 η Ιορδανία έλαβε παράταση της προθεσμίας της μεταβατικής περιόδου που προβλέπεται στη συμφωνία για τις επιδοτήσεις και τα αντισταθμιστικά μέτρα («συμφωνία ΕΑΜ»), με σκοπό την εξάλειψη του προγράμματος επιδοτήσεων εξαγωγών της που λαμβάνει τη μορφή μερικής ή ολικής απαλλαγής από τον φόρο εισοδήματος για τα κέρδη που προέρχονται από ορισμένες εξαγωγές. Η εν λόγω παράταση συνεχίστηκε έως τις 31 Δεκεμβρίου 2013 με περίοδο σταδιακής κατάργησης που λήγει στις 31 Δεκεμβρίου 2015, σύμφωνα με τις διαδικασίες για τη συνέχιση των παρατάσεων, βάσει του άρθρου 27.4 της συμφωνίας ΕΑΜ (συμφωνίας για τις επιδοτήσεις και τα αντισταθμιστικά μέτρα), της μεταβατικής περιόδου σύμφωνα με το άρθρο 27.2(β) της συμφωνίας ΕΑΜ για ορισμένες αναπτυσσόμενες χώρες.
            
         
               (3)
            
            
               Σύμφωνα με την παράγραφο 3 του άρθρου ΙΧ της συμφωνίας του ΠΟΕ, η Ιορδανία υπέβαλε αίτηση για παρέκκλιση από την υποχρέωση σταδιακής εξάλειψης σύμφωνα με το άρθρο 27.4 της συμφωνίας ΕΑΜ έως τις 31 Δεκεμβρίου 2018 όσον αφορά το πρόγραμμα επιδοτήσεων εξαγωγών.
            
         
               (4)
            
            
               Η χορήγηση της παρέκκλισης δεν θα επηρέαζε αρνητικά την οικονομία ή τα εμπορικά συμφέροντα της Ένωσης, και θα υποστήριζε την Ιορδανία στις προσπάθειές της να αντιμετωπίσει τις οικονομικές προκλήσεις που αντιμετωπίζει ως αποτέλεσμα της δύσκολης και ασταθούς πολιτικής κατάστασης στην περιοχή.
            
         
               (5)
            
            
               Είναι σκόπιμο, επομένως, να καθοριστεί η θέση που θα εκφραστεί εξ ονόματος της Ένωσης στο γενικό συμβούλιο του ΠΟΕ για την υποστήριξη της αίτησης παρέκκλισης της Ιορδανίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα πρέπει να ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου είναι να υποστηρίξει το αίτημα παρέκκλισης της Ιορδανίας όσον αφορά την παράταση της μεταβατικής περιόδου για την κατάργηση του προγράμματός της επιδοτήσεων εξαγωγών έως τις 31 Δεκεμβρίου 2018 σύμφωνα με τους όρους του αιτήματος παρέκκλισης.
   Η θέση αυτή εκφράζεται από την Επιτροπή.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 4 Μαρτίου 2016.
      
         
            Για το Συμβούλιο
         
         
            Η Πρόεδρος
         
         S.A.M. DIJKSMA